Case A

# Nikoline 19 år

# Psykisk funktionsnedsættelse og Socialt problem

Nikoline er 19 år gammel. Hun er nydiagnosticeret med paranoid skizofreni. Nikoline er flere gange taget i butikstyveri, både som barn og som voksen, men hun er aldrig blevet dømt herfor. Hun bor hjemme med sin mor og lillebror. Der er konflikter i hjemmet hver dag, særligt mellem Nikoline og hendes mor.

Nikolines mor er alkoholiker og har ikke noget job. Nikolines mor er ofte på værtshus om aftenen, og Nikoline kan ikke overskue at lave mad, så hun køber ofte pizza og lignende til sig selv og sin lillebror. Generelt har opvæksten været kompliceret, og der har været kontakt med kommunen det meste af Nikolines liv. Der har tidligere været familievejledning i hjemmet med fokus på varetagelse af forældrerollen. Hjemmet er rimeligt holdt, men Nikoline har svært ved at motivere sig selv til alle praktiske opgaver.

Nikoline er overvægtig og har taget 15 kg. på de sidste par år. Nikoline er droppet ud af 9. klasse som følge af misbrug og psykiske problemer. I forholdet til klassekammerater har Nikoline haft svært ved samarbejde og at have en stabil kontakt.

Nikoline tager beroligende medicin (benzodiazepiner) og er i sporadisk kontakt med distriktspsykiatrien (OPUS), hvor hun er i et gruppeforløb. Hun udebliver ca. hver anden gang. Det er planen, at Nikoline skal medicinsk udredes i forhold til eventuel omlægning af medicineringen.

Hun har et netværk, der fastholder hende i misbrug. Nikoline ser fortsat en gammel klassekammerat Sofie, (der ikke er misbrugende), et par gange om måneden. Sofie går i gymnasiet og når Nikoline og Sofie er sammen går de ofte i biografen eller på cafe. Nikoline har kun overskud til at se Sofie, når hun er i ”gode” perioder, hvor hun ikke er præget af negative symptomer. Sofie har spurgt Nikoline, om de skal starte til fitness sammen, men det orker Nikoline ikke. Nikoline er ikke i uddannelse eller beskæftigelse, men vil rigtig gerne videre i sit liv og være ”en normal ung kvinde”. Hun har prøvet at færdiggøre 9. klasse uden at lykkes med det. Hun dropper ud gang efter gang og kan ikke overskue det.

Nikoline har en mentor fra jobcentret og har haft kontakt til et misbrugscenter tidligere. Dog har indsatsen ikke ført til, at Nikoline har reduceret sit alkohol- eller hashforbrug. Nikoline ryger hash hver dag og drikker ca. 4-5 genstande. Hun siger, at det sker, når hendes følelser og tanker bliver for svære at håndtere og hun ikke kan finde ro.

Nikoline ønsker at være ”normal” og have sin egen lejlighed. Nikoline drømmer om at arbejde med dyr.